NMG โอด 8 ผู้บริหารโดนแบล็คลิสต์ ก.ล.ต. ชี้กระทบธุรกิจ-เตรียมอุทธรณ์
NMG โอด 8 ผู้บริหารโดนแบล็คลิสต์ ก.ล.ต. ชี้กระทบธุรกิจ-เตรียมอุทธรณ์
7 ต.ค. 2559

คณะกรรมการและผู้บริหาร เครือเนชั่น ประกอบด้วย บริษัท เนชั่น บรอดแคสติ้ง คอร์ปอเรชั่น จำกัด (มหาชน) หรือ NBC ,บริษัท เนชั่น อินเตอร์เนชั่นแนล เอ็ดดูเทนเมนท์ จำกัด (มหาชน) หรือ NINE และบริษัท เนชั่น มัลติมีเดีย กรุ๊ป จำกัด (มหาชน) หรือ NMG เตรียมยื่นอุทธรณ์คำสั่งการขาดคุณสมบัติต่อคณะกรรมการกำกับหลักทรัพย์และตลาดหลักทรัพย์ (ก.ล.ต.)
หลังวานนี้สำนักงาน ก.ล.ต. เปิดเผยรายชื่อบุคคล 8 ราย ซึ่งประกอบด้วย นายปกรณ์  บริมาสพร  ,นายเชวง จริยะพิสุทธิ์  ,นายอดิศักดิ์  ลิมปรุ่งพัฒนกิจ , นางสาวเขมกร  วชิรวราการ , นายพนา จันทรวิโรจน์ ,นางสาวดวงกมล โชตะนา ,นายเสริมสิน สมะลาภา และนายสุทธิชัย แซ่หยุ่น มีลักษณะขาดความน่าไว้วางใจในการเป็นกรรมการและผู้บริหาร ตั้งแต่วันที่ 6 ตุลาคม 2559 สืบเนื่องจากพนักงานอัยการมีคำสั่งฟ้องกรณีไม่ปฏิบัติหน้าที่ตามที่กฎหมายกำหนดในการประชุมผู้ถือหุ้น
โดยบุคคลทั้ง 8 รายจะไม่สามารถดำรงตำแหน่งกรรมการและผู้บริหารของบริษัทที่ออกหลักทรัพย์และบริษัทจดทะเบียนใด ๆ ตลอดระยะเวลาที่ถูกดำเนินคดี
นอกจากนี้ ยังระบุว่าการประกาศการขาดคุณสมบัติกรรมการยกชุด ยังส่งผลกระทบต่อการประกอบกิจการของเนชั่นกรุ๊ปโดยตรงทั้งในเรื่องของเครดิตและสินเชื่อจากธนาคาร การดำเนินธุรกิจปกติที่ต้องหยุดชะงัก สร้างความเสียหายต่อเนื่องต่อธุรกิจของกลุ่มบริษัท
ขณะที่กรรมการที่เหลืออยู่เพียง 2 คนไม่สามารถจัดประชุมคณะกรรมการบริษัทให้ครบองค์ประชุมเพื่อกระทำการใดๆ ได้ตามกฎหมายอีกด้วย พร้อมมอบหมายให้ที่ปรึกษากฎหมายตรวจสอบและให้ความเห็นว่าการแบล็คลิสต์ของก.ล.ต. ซึ่งไม่สอดคล้องกับคำพิพากษาของศาลจะมีผลอย่างไร รวมถึงสิทธิทางกฎหมายของกรรมการที่โดนแบล็คลิสต์ทั้ง 8 รายในทางกฎหมายด้วย
 